
Szinkron és kétüléses májműtétek colorectalis rákok májáttéte esetén

Kulcsszavak: colorectalis carcinoma; májmetasztázis; kétüléses májműtét, szinkron műtét
Bevezetés: A tumoros megbetegedések között a colorectalis carcinoma (CRC) a három leggyakoribb tumortípus közé tartozik, incidenciája minden évben növekszik. Ezen betegekben gyakori az áttétképződés; legjellemzőbb lokalizációja a máj, ami az esetek közel felében érintett. A májmetasztázisok (CRLM) fele szinkron, azaz a primer tumorral egyszerre kerül diagnosztizálásra. A betegségben megfelelő onkológiai kezeléssel, a CRC és a CRLM radikális műtéti eltávolításának kombinációjával 40-60% közötti 5 éves túlélés érhető el. Kutatásunk célja, hogy megvizsgáljuk, mikor végezhető szinkron műtét, kedvezőbb-e a betegeknek a külön ülésben végrehajtott műtétekhez képest.
Módszer: SZTE Sebészeti Klinikán 2018 és 2024 között 251 CRLM miatt operált beteg adatait elemeztük retrospektíven. A szinkron műtét elvégezhetőségének, esetleges előnyének megítélésére az alábbi adatokat hasonlítottuk össze: betegek általános állapota, életkora, májfunkciója, ASA státusza; CRC és CRLM lokalizációja, tervezett műtét típusa (nyitott/laparoscopos) és hossza, vérveszteség és az ápolási napok száma.
Eredmény: Vizsgált betegeink közül 12 esetben (4.78%) végeztünk szinkron vastagbél és májműtétet. 6 esetben jobb, míg 6 esetben a bal colonfél műtéte történt. A vastagbélműtétek 2 esetben nyitva, 9 esetben laparoszkóposan, míg a májrezekciók 4 esetben nyitva, 7 esetben laparoszkóposan történtek. Az átlagos műtéti időben, vérveszteségben, a betegek ASA besorolásában, illetve májfunkciójában, valamint a morbiditásban, mortalitásban szignifikáns eltérés nem volt észlelhető a szinkron és a külön ülésben végzett műtétek között, mint ahogy az átlagos ápolási idő is megegyezett.
Konklúzió: Véleményünk szerint a szinkron műtétek gondos betegszelekció mellett jó eredményekkel végezhetőek. A betegek számára kedvező, hogy a sebészi kezelés két műtét helyett egyetlen beavatkozással megvalósítható, emellett az időben elkezdett adjuváns terápia miatt onkológiai szempontból is profitálnak.
 



